**Programul național ENERGIE VERDE**

**1. Scurtă descriere**

În cadrul Programului național „Energie verde“ se pot realiza categorii de investiții din următoarele domenii:

- energie regenerabilă,

- eficiență energetică,

- clădiri verzi,

- transport public nepoluant,

- sisteme de alimentare cu energie termică.

Prin acest program se mai pot realiza investiții pentru:

- echiparea unităților administrativ-teritoriale cu dotări tehnico-edilitare și de acces la căile de comunicație, în conformitate cu Planul de amenajare a teritoriului național - Secțiunea a IV-a - Rețeaua de localități, aprobat prin Legea nr. 351/2001, cu modificările și completările ulterioare,

- măsuri încadrate în categoriile menționate mai sus care contribuie la realizarea Planului de acțiuni climatice aprobat în cadrul Misiunii M 100 și în Misiunea Oglindă a programului M100.

Misiunea „100 de orașe inteligente și neutre din punct de vedere climatic până în 2030” a fost lansată de Comisia Europeană în 2021, în cadrul programului Horizon Europe.

Valoarea programului„Energie verde“ este de 4.000.000 mii lei, în perioada 2024-2030, distribuită astfel:

- 750.000 mii lei pentru proiectele implementate de către cele trei municipii selectate în Misiunea UE “100 oraşe inteligente şi neutre din punct de vedere climatic până în 2030” - municipiile Cluj-Napoca, București - Sector 2 și Suceava, pentru categoriile de investiții în energie regenerabilă, eficiență energetică, clădiri verzi,

- 250.000 mii lei pentru proiectele implementate de către cele trei orașe selectate în Misiunea UE “100 oraşe inteligente şi neutre din punct de vedere climatic până în 2030”: Cluj-Napoca, București - Sector 2 și Suceava, pentru categoriile de investiții în transport public nepoluant,

- 500.000 mii lei pentru proiectele implementate de către fiecare din cele 10 orașe selectate în Misiunea Oglindă a programului M100,

- 2.500.000 mii lei pentru categoriile de investiții privind Sistemele de Alimentare cu Energie Termică (SACET).

Se pot finanța și obiective de investiții care nu sunt incluse la finanțare în programele derulate din fonduri externe nerambursabile în perioada de programare 2021-2027 sau prin alte programe naționale sau comunitare, sau prin contracte de împrumut încheiate cu instituții de credit sau instituții financiare interne sau internaționale.

Programul național de investiții „Energie verde“ este coordonat de Ministerul Energiei, în calitate de autoritate națională de gestionare și implementare.

**2. Scopul programului**

Scopul programului este coerent cu cel al Misiunii „100 de orașe inteligente și neutre din punct de vedere climatic până în 2030” și constă în principal în mobilizarea autorităților naționale și regionale europene, conectate la o rețea de hub-uri, care au rolul de a facilita schimbul de experiență.

Printre cele 100 de orașe din Europa care au primit ‘eticheta misiunii’ au fost selectate: Cluj-Napoca, Suceava și București – Sector 2.

Orașele selectate încheie un contract municipal privind clima, care va include un plan general pentru atingerea neutralității climatice în sectoare precum energia, urbanismul, managementul deșeurilor și transporturi, precum și planuri de investiții aferente.

Orașele selectate vor deveni centre de experiment și inovare.

**3. Obiective**

Obiectivul general al Misiunii „100 de orașe inteligente și neutre din punct de vedere climatic până în 2030” este facilitarea accesului la sursele de finanțare din fonduri europene, destinate acțiunilor de combatere a schimbărilor climatice și de accelerare a eforturilor de limitare a încălzirii globale.

**Obiective generale**

- Reducerea dependenței de combustibili fosili.

- Diversificarea surselor de energie.

- Creșterea ponderii surselor regenerabile.

- Reducerea emisiilor de gaze cu efect de seră.

- Îmbunătățirea calității aerului.

- Creșterea competitivității economice.

- Decarbonizarea sectorului de încălzire/răcire.

- elaborarea unui Plan de acțiune comun pentru atingerea obiectivelor Hub-ului național M100.

Tipurile de investiții cuprinse în Programul național de investiții „Energie verde" se regăsesc în documente programatice care au parcurs deja evaluarea de mediu, conform prevederilor Hotărârii Guvernului nr. 1076/2004 privind stabilirea procedurii de realizare a evaluării de mediu pentru planuri și programe, cu modificările şi completările ulterioare, ca de exemplu: Programul Operațional Dezvoltare Durabilă - PODD, Programul Operațional Tranziție Justă - POTJ, Programul Operațional Transport - POT, Programul Operațional Regional – POR, Programul Operațional Cercetare Dezvoltare Inovare – POCDI și HG 1034/2020 privind aprobarea Strategiei naționale de renovare pe termen lung.

Prezentăm mai jos exemple de coerență a principalelor tipuri de investiții care se regăsesc în documentele programatice relevante cu cele cuprinse în Programul Energie Verde

|  |  |  |
| --- | --- | --- |
| **Nr.**  **crt.** | **Măsura/acțiunea** | **Referința din documente programatice care au fost supuse evaluării de mediu** |
| 1. | **Energie regenerabilă** – proiecte de investiții în producerea și transportul energiei din surse regenerabile, inclusiv energie solară fotovoltaică (PV) și energie termică solară; instalații de stocare de energie (stocarea pentru sprijinirea creșterii utilizării energiei electrice provenite din regenerabile); instalații eoliene onshore; energie hidroelectrică; energie din biocombustibili sau biomasă; hidrogen verde produs folosind energie regenerabilă; proiecte de sprijinire a integrării energiei regenerabile în rețeaua de energie electrică și gaze naturale: retehnologizarea rețelelor de transport și distribuție, rețele energetice inteligente, contoare inteligente. | PODD 2021-2027 versiunea 24.06.2024 pag. 79, 80 și 84 acțiunea 4.4 promovarea utilizării surselor de energie regenerabilă  POTJ 2021-2027, pag. 21, 36 și 38  POCDIF, pag. 18, 23 (de exemplu, Acțiunea 1.2 Sprijin pentru proiecte în domeniul tehnologiilor avansate prin crearea de HUB-uri de inovare în domenii de interes strategic). |
| 2. | **Eficiență energetică** – proiecte de investiții pentru îmbunătățirea eficienței energetice a infrastructurii care au ca rezultat un consum de energie sub consumul mediu național de energie al infrastructurii echivalente; cercetarea și dezvoltarea de produse sau tehnologii și implementarea acestora, în vederea reducerii consumului de energie, inclusiv lumini LED, răcitoare îmbunătățite, tehnologie de iluminare îmbunătățită, sisteme de încălzire și de răcire centralizată, rețele inteligente și recuperare de căldură. | PODD 2021-2027 versiunea 24.06.2024 pag. 15, 74, 84 și 85, acțiunea 4.4 promovarea utilizării surselor de regenerabile de energie  POTJ 2021-2027, pag. 122, 123 |
| 3. | **Clădiri verzi** - proiecte de investiții în clădiri verzi certificate la nivel internațional, regional și național, inclusiv construcția de clădiri noi sau renovarea clădirilor existente (clădiri publice și rezidențiale) | SNRTL aprobată prin HG nr.1034/2020, cap. II, cap. VII  PR 2021-2027, NE, pag. 62, 63  PR 2021-2027, SV, pag. 62 |
| 4. | **Proiecte de investiții în transport public nepoluant** - investiții în vehicule electrice, vehicule pe bază de hidrogen, trenuri electrice; stații de încărcare EV cu cel puțin un punct de încărcare de minimum 50 kW,; achiziționarea de material rulant nou/ modernizarea materialului rulant existent pentru a fi complet electric | POT 2021-2027, pag. 20, 89 |
| 5. | **Sisteme de Alimentare Centralizată cu Energie Termică (SACET)** - proiecte de investiții în realizarea de sisteme de termoficare moderne și eficiente, mai ales cele care funcționează pe surse regenerabile de energie (sistem geotermal, pompe de căldură, stocare de energie, biomasa lemnoasă/agricole, instalații de captare, transport, stocare și utilizarea a CO2 - CCS/CCU, panouri fotovoltaice, panouri solare, etc.), instalațiile de stocare a energiei termice (precum cazanele de mari dimensiuni) și încălzirea centralizată în zonele dens populate, investiții și cheltuieli pentru digitalizarea sistemelor de termoficare, pentru introducere de sisteme de monitorizare si control SCADA, implementarea sistemului de management și monitorizare energetic, a componentelor aferente, înlocuirea echipamentelor, retehnologizarea și modernizarea sistemelor de producție având ca rezultat creșterea eficienței energetice, implementarea unor măsuri de recuperare a pierderilor de energie din procesele tehnologice, unități de producere biogaz din surse regenerabile; dispecere zonale de gestiune a producției de energie termică;; infrastructură de producție și transport frig (district heating). | PNIESC pag. 18, 41, 55  PODD 2021-2027 v. 24.06.2024 pag. 84 acțiunea 4.4 promovarea utilizarea surselor de energie regenerabilă  PODD 2021-2027 versiunea 24.06.2024 pag. 73, 74, 80 acțiunea 4.4 promovarea utilizarea surselor de regenerabile de energie.  PNIESC pag. 18, 41 și 78 |